# name
Els estols de gralles voten amb xisclets per aixecar el vol

# metadata.dc.description.abstract[].value
Cada matí, a l'alba, centenars de gralles emprenen el vol quasi simultàniament des del lloc on s'ajacen per anar a buscar menjar. És un espectacle imponent. Des del punt de vista etològic, aquest comportament els confereix un mecanisme de defensa col·lectiu davant la presència de possibles depredadors que estiguin a l'aguait. Tanmateix, com decideixen quan han d'iniciar el vol? Segons la gran diversitat de comportaments que s'han estudiat en el món animal en general, en principi hi hauria tres alternatives possibles: segueixen un líder del grup, i quan ell o ella emprèn el vol totes les altres la segueixen; es tracta d'un mecanisme automàtic que es desencadena instintivament quan es produeix un canvi determinat en l'entorn, com per exemple quan els primers rajos de sol les il·luminen, o bé es posen d'acord d'alguna manera sobre quin és el millor moment per enlairar-se. L'ecòleg i etòleg Alex J. Dibnah i els seus col·laboradors, de diverses universitats i centres de recerca anglesos, suecs i catalans, incloent el CREAF (Centre de Recerca Ecològica i Aplicacions Forestals), han estudiat quin és el mecanisme que fa que els estols de gralles emprenguin el vol simultàniament. Segons han trobat i publicat a Current Biology, el mecanisme que fan servir és democràtic. Totes voten i, literalment, fan sentir la seva veu per arribar a un acord de consens.

# metadata.dc.rights[].value
(c) Edició de Premsa Periòdica Ara, 2022

# metadata.dc.source[].value
Divulgació i Premsa (Genètica, Microbiologia i Estadística)

# metadata.dc.title[].value
Els estols de gralles voten amb xisclets per aixecar el vol